Vabariigi Valitsuse korralduse „Vabariigi Valitsuse 1. juuli 2004. a korralduse nr 478 „Kohanimenõukogu moodustamine“ muutmine“ eelnõu seletuskiri

1.	Sissejuhatus
Käesoleva eelnõuga muudetakse Vabariigi Valitsuse 01. juuli 2004. a korraldust nr 478 „Kohanimenõukogu moodustamine“ (edaspidi korraldus), mis on kehtestatud  kohanimeseaduse § 20 ning Vabariigi Valitsuse seaduse § 21 lõigete 1 ja 2 alusel.

Vabariigi Valitsuse korralduse eelnõu ja seletuskirja koostas Siseministeeriumi regionaalhalduse osakonna nõunik Liis Lepik (tel 612 5138, e-post liis.lepik@siseministeeriumi.ee). Korralduse eelnõu ja seletuskirja juriidilise kontrolli teostas Siseministeeriumi regionaalarengu osakonna õigusnõunik Martin Kulp (tel 612 5051, e-post martin.kulp@siseministeerium.ee). 

2.	Eelnõu eesmärk 

Korralduse muutmise eesmärk on viia Vabariigi Valitsuse 01. juuli 2004. a korraldus nr 478 „Kohanimenõukogu moodustamine“ kooskõlla 1. juulil 2014. a jõustunud Vabariigi Valitsuse seaduse (edaspidi VVS) muudatustega ja peaministri 4. juuli 2014. a korraldusega nr 66 „Ministrite pädevused ministeeriumi juhtimisel ja ministrite vastutusvaldkonnad“ (edaspidi peaministri korraldus), mille punkti 9 kohaselt juhib siseminister Siseministeeriumi ja tema vastutusvaldkonnas on selle valitsemisala. Peaministri korralduse ja VVS-i muudatuste kohaselt kaotati ära regionaalministri ametikoht. 

VVS-i muudatustega jäeti VVS-st välja ministrite nimetused ja tunnistati kehtetuks VVS-i § 49¹, mis reguleeris regionaalministri pädevust Siseministeeriumi juhtimisel. VVS-i muudatuse eelnõu seletuskirja kohaselt tuleb muuta kehtivates õigusaktides ministrite nimetused „valdkonna eest vastutavateks ministriteks“. Vabariigi Valitsuse korraldustes tehakse vajadusel ministri ametinimetuse asendamise muudatused õigusakti andja poolt ühe aasta jooksul või muudetakse õigusakte arvestades ametisolevate ministrite vastutusvaldkondi ja ametinimetusi. Nimetatud muudatus tehakse ka käesolevas eelnõus.

3.	Eelnõu sisu

Eelnõu koosneb kahest punktist.
 
Punkti 1 järgi muudetakse korralduse punkti 1 sätestades, et kohanimenõukogu moodustatakse Siseministeeriumi valitsemisalas. Senise sõnastuse kohaselt asus kohanimenõukogu regionaalministri valitsemisalas, kuid pärast VVS-i muudatuste jõustumist ei eksisteeri enam regionaalministri ametinimetust. Eelnõuga asendatakse punktis 1 sõna „regionaalministri“ sõnaga „Siseministeeriumi“, kuna tulenevalt Siseministeeriumi põhimääruse §-st 15 on Eesti kohanimede ametlik korraldamine Siseministeeriumi pädevuses.  

Punkti 2 järgi muudetakse korralduse punkti 2 sissejuhatavat lauseosa ja täpsustatakse selguse ja otstarbekuse huvides, et kohanimenõukogu esimees on Siseministeeriumi kohaliku omavalitsuse arengu kavandamise ja koordineerimise korraldamisega tegeleva osakonna juhataja. Selline sõnastus tagab, et korraldust ei ole vaja muuta igakordselt, kui muudetakse vastava osakonna nime või valitsemisala. 

4. Eelnõu vastavus Euroopa Liidu õigusele

Eelnõu ei oma puutumust Euroopa Liidu õigusega.

5. Korralduse mõjud ja rakendamiseks vajalikud kulutused

Korralduse eelnõul on positiivne mõju õiguskeskkonnale, kuna korralduse eelnõuga viiakse  korraldus kooskõlla kehtiva VVS-iga. Kuna sisulisi muudatusi eelnõu kaasa ei too, ei oma eelnõu muid kaasnevaid mõjusid.

Korralduse rakendamisega ei kaasne rahalisi kulutusi riigieelarvest ega tulusid riigieelarvesse.

6. Korralduse jõustumine

Korraldus jõustub üldises korras.

7. Eelnõu kooskõlastamine

Korralduse eelnõu ja seletuskiri esitati eelnõude infosüsteemi (EIS) kaudu kooskõlastamiseks Justiitsministeeriumile. Kooskõlastamise tähtajaks, s.o 10. septembriks 2014. a Justiitsministeerium märkusi ei esitanud. Vastavalt Vabariigi Valitsuse 13. jaanuari 2011. a määrusele nr 10 „Vabariigi Valitsuse reglement“ § 7 lõikele 4 loetakse korralduse eelnõu kooskõlastatuks.